‘Meer presidensieel as Zuma’ | Netwerk24
‘Meer presidensieel as Zuma’
Deur Alicestine October 22 Februarie 2017 22:48
Die warm ontvangs vir Pravin Gordhan, minister van finansies, Woensdag in die parlement met sy begrotingstoespraak, is ’n refleksie op pres. Jacob Zuma, sê dr. Theo Venter, politieke ontleder verbonde aan die Noordwes-Universiteit.
Hy het “meer presidensieel en waardiger voorgekom as Zuma en (die Amerikaanse president) Donald Trump saam”.
Gordhan het ’n staande toejuiging ontvang vanuit opposisiebanke. In die ANC-banke was daar onder sekere ministers ’n stram ontvangs.
Des van Rooyen het bly sit. Hy was in 2015 net ’n paar dae lank minister van finansies voordat hy moes plek maak vir Gordhan.
Mosebenzi Zwane, minister van minerale bronne, wat saam met Van Rooyen betrek word by bewerings van staatskaping, het opgestaan en uit die raadsaal gestap terwyl Gordhan gepraat het.
Gordhan se benadering en verduideliking is meer pragmaties en geskoei op ekonomiese doeltreffendheid, eerder as die president se ideologiese aanslag.
Venter sê dié politieke innuendo’s is betekenisvol. “Die laaste keer dat ek iets soos dit gesien het, was in die 1980’s voordat die Konserwatiewe Party van die Nasionale Party afgestig en Andries Treurnicht as NP-LP ’n toespraak gemaak het.”
Gordhan se benadering tot die plan vir radikale ekonomiese transformasie waarna Zuma in sy staatsrede verwys het, is meer haalbaar en polities betekenisvol. “Gordhan se benadering en verduideliking is meer pragmaties en geskoei op ekonomiese doeltreffendheid, eerder as die president se ideologiese aanslag.”
Prof. Dirk Kotzé, politieke ontleder verbonde aan Unisa, sê Gordhan het nie voorgekom soos iemand onder beleg en wie se politieke toekoms onseker is nie.
“Sy begrotingstoespraak was amper soos ’n staatsrede op sy eie met ’n duidelike visie oor hoe die samelewing vorentoe kan lyk.” Hy sê Gordhan se inkleding van ekonomiese transformasie het dit meer sin laat maak as toe Zuma dit in sy staatsrede probeer oordra het. “Hy het ook ’n duidelike boodskap gestuur aan wie hom ook al opvolg – dat die persoon ’n uiters ingewikkelde agenda gaan hê.”
Volgens Daniel Silke, onafhanklike politieke ontleder, lyk Gordhan se benadering tot ekonomiese transformasie meer holisties en soberder. “Hy maak dit duidelik dit gaan nie net oor herverdeling nie, maar die land het ekonomiese groei nodig.” Die feit dat Gordhan nie een keer verwys het na die multimiljardrand-kernkragplan nie, is ’n duidelike boodskap aan diegene wat hieruit wil voordeel trek dat ’n mens nie altyd kan kry wat jy wil hê as die ekonomie sukkel nie.
‘Dit sal dom wees om Pravin te pos’ – Malema
Pravin se begroting in prentjies
‘Geen skokke’ in Pravin se begroting